RMK LAGERAIELANK HIIUMAAL: Metsaülemad, kes kunagi otsustasid, kes nende piirkonnas raiuvad, peavad nüüd pigem ohjeldama rahulolematuid kohalikke elanikke.Foto: Kollaaž (Tiina Kõrtsini / Pixabay)
Riigimetsas toimetavate metsaülemate elu on muutunud viimaste aastakümnetega nii salapäraseks, et ehkki ainuüksi viiele kuulub kokku üle 700 hektari maad, ei tohi me nende nimesid avaldada.
Riigimetsa Majandamise Keskuse (RMK) metsaülemad on ostnud aastakümnetega eraisikutelt ja metsafirmadelt kokku tohutu maa-ala, lisaks sellele on mõnigi olnud läinud kümnendi algul kibe käsi riigilt maade erastamises. Võtame alustuseks metsaülema number üks – talle kuulub kokku 33 kinnistut kogupindalaga üle 240 hektari ehk 2,4 ruutkilomeetri. Võrdluseks – eraisikuile kuuluva metsamaa keskmine pindala jääb Eestis 6-7 hektari vahemikku. „Ühe“ kinnistute puhul on valdavas osas tegu ühisvaraga, sest suurem jagu neist on soetatud abielu jooksul abikaasaga, kes töötab muide samuti RMKs.